<classify> MKUU wa Mkoa wa Geita, Mhandisi Robert Gabriel amesema biashara ya upigaji dili kwa fedha za umma na ubabaishaji, kwa sasa havina nafasi katika mkoa huo na kwamba Geita ni mkoa salama kwa fedha za umma.Mhandisi Gabriel aliyasema hayo mjini Geita wakati akitoa taarifa za maendeleo na uwekezaji kwa Waziri wa Habari, Sanaa, Utamaduni na Michezo, Dk Harrison Mwakyembe, kuelekea kilele cha Jukwaa la Fursa za Biashara Mkoa wa Geita, linalofanyika mjini hapa leo.Gabriel amesema kabla hajahamishiwa mkoani Geita akitokea Tanga, aliikuta Geita ikiwa imesheheni wapiga dili na watu wanaotumia fedha za umma vibaya na kusema hivi sasa watumishi wa aina hiyo hawana nafasi chini ya uongozi wake.Ametoa mfano kuwa mwaka huu alibaini Sh bilioni 55 zikiwa zimetumika vibaya katika ujenzi wa vyumba vya madarasa vya Shule ya Msingi Nyakumbu.Amesema majengo hayo hayaendani na fedha zilizotumika na wahusika walichukuliwa hatua.Mimi nashangaa watu wa Mungu wanaomba makanisani Mungu atupe utajiri, wakati tayari Mungu alishatoa utajiri kwa watu wa Mkoa wa Geita, sasa niwashauri waombe Mungu ili tukamate wezi na mafisadi Geita, alisema.Ameongeza kuwa mkoa huo ndiyo unaoongoza kwa kuzalisha dhahabu kwa wingi kuliko mkoa wowote nchini na kutaka zifanyike takwimu upya ili kuonesha utajiri halisi wa dhahabu uliopo.Amesema kupitia Jukwaa la Biashara lililoratibiwa baina ya ofisi yake na Kampuni ya Magazeti ya Serikali TSN, wamebaini kuwa Mkoa wa Geita una fursa nyingi za kiuchumi ambazo zilikuwa hazijawekwa bayana kwa wawekezaji wa ndani na nje.Naibu Katibu Mkuu Wizara ya Elimu, Sayansi na Teknolojia, Dk Avemaria Semakafu alisema amefurahishwa na mabadiliko ya utendaji yaliyofanywa na Mkuu wa Mkoa, Gabriel.Ameshauri Chuo cha Elimu na Mafunzo ya Ufundi VETA kinachojengwa mkoani Geita, kijikite katika kutoa taaluma inayohusu uchimbaji, uchakataji wa rasilimali za madini zilizopo katika Mkoa wa Geita hasa madini, samaki na asali.Mkurugenzi Mkuu Idara ya Habari MAELEZO na Msemaji Mkuu wa Serikali, Dk Hassan Abbas amesema kitengo chake kitaunga mkono kwa dhati juhudi zinazofanywa na Mkuu wa Mkoa wa Geita kuwaletea wananchi maendeleo ili zifahamike vyema kwa umma na kuifanya Geita kuwa kitovu cha dhahabu nchini.Alisema katika kufanikisha azma hiyo, atatuma timu tatu za waandishi wa habari kutoka Shirika la Utangazaji la Taifa TBC, MAELEZO na TSN kufanya kazi ya kuzitangaza fursa za kiuchumi na uwekezaji za Geita.  <topic>: KITAIFA 